ก.ล.ต. ออกโรงเตือนผู้ถือหุ้น IFEC ร่วมประชุมฯ พรุ่งนี้!
ก.ล.ต. ออกโรงย้ำให้ผู้ถือหุ้น IFEC เข้าประชุม วิสามัญผู้ถือหุ้นในวันพรุ่งนี้ (25 ม.ค.) เพื่อพิจารณาแต่งตั้งคณะกรรมการเพิ่มเติมและเรื่องอื่นๆ เพื่อให้บริษัทสามารถกลับมาประกอบกิจการได้อย่างต่อเนื่อง
24 ม.ค. 2560

ก.ล.ต. ออกโรงย้ำให้ผู้ถือหุ้น IFEC เข้าประชุม วิสามัญผู้ถือหุ้นในวันพรุ่งนี้ (25 ม.ค.) เพื่อพิจารณาแต่งตั้งคณะกรรมการเพิ่มเติมและเรื่องอื่นๆ เพื่อให้บริษัทสามารถกลับมาประกอบกิจการได้อย่างต่อเนื่อง
ผู้สื่อข่าวรายงานว่า จากกรณีที่ปรากฏเป็นข่าวเกี่ยวกับปัญหาการบริหารงานของ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ที่กรรมการและผู้บริหารจำนวนหนึ่งลาออกทำให้จำนวนกรรมการทั้งหมดของบริษัทต่ำกว่าจำนวนองค์ประชุมตามที่กฎหมายกำหนด และในที่สุด IFEC ได้ผิดนัดชำระหนี้จากการออกตั๋วแลกเงินบางส่วน
ดังนั้นทาง IFEC จึงได้กำหนดจัดการประชุมวิสามัญผู้ถือหุ้นขึ้นในวันพรุ่งนี้ (25 ม.ค.) เวลา 10.00 น. ณ สโมสรทหารบก วิภาวดีฯ เพื่อพิจารณาแต่งตั้งคณะกรรมการเพิ่มเติม และพิจารณาเรื่องอื่นๆ ที่เกี่ยวข้องเพื่อให้บริษัทสามารถกลับมาประกอบกิจการได้อย่างต่อเนื่องตามเดิม
โดยการประชุมวิสามัญผู้ถือหุ้นครั้งนี้ มีความสำคัญต่อการดำเนินกิจการอย่างต่อเนื่องของ IFEC ก.ล.ต.จึงขอให้ผู้ถือหุ้นไปร่วมประชุมวิสามัญผู้ถือหุ้นในวันและเวลาดังกล่าว เพื่อใช้สิทธิในการรักษาประโยชน์ของตนเอง โดยศึกษาข้อมูลที่เกี่ยวข้อง พร้อมกับใช้โอกาสนี้ซักถามกรรมการและผู้บริหารบริษัทถึงข้อมูลต่างๆ เพื่อให้มีข้อมูลประกอบการตัดสินใจ และเพื่อแก้ไขปัญหาของ IFEC ต่อไปด้วย